Зеикъуэдэс пщащэм иджы уэрэд щыжиIэнущ Испанием
Ставрополь крайм и Лермонтов къалэм мы махуэхэм щекIуэкIащ эстрадэ уэрэд зыгъэзащIэ, зытх ныбжьыщIэхэм папщIэ ирагъэкIуэкI «Голоса, исцеляющие Планету» зэпеуэм и кIэух Iыхьэр, InterKent Festival дунейпсо фестивалым хыхьэу.
Бахъсэн районым щыщ ныбжьыщIэхэу уэрэд жыIэнымкIэ егъэджакIуэ Ахъмэт Эльвирэ и нэIэм щIэтхэр зэпеуэм пашэ щыхъуащ, саугъэтхэр къыщахьэхуащ.
КъэпщытакIуэхэм яхэтт профессорхэмрэ доцентхэмрэ, къэралым и еджапIэ нэхъыщхьэхэм эстрадэ, джаз уэрэдхэр жыIэнымкIэ я егъэджакIуэхэр, продюсерхэр, композиторхэр, уэрэдусхэр, макъамэ гъуазджэмкIэ студиехэм я егъэджакIуэхэр.
Гран-При саугъэтыр къихьащ Зеикъуэ къуажэм щыщ, илъэс 11 хъу Шурдым Миленэ. Зэхьэзэхуэм и саугъэтхэр къыхуагъэфэщащ Мэжджыхь Темболэт, Къуршэ Арианнэ, Соблыр Самирэ, Нэгъуей Мурат сымэ. Миленэ иджы и зэфIэкI щеплъыжынущ зэпеуэм и дунейпсо Iыхьэу 2019 гъэм мэкъуауэгъуэм Испанием щекIуэкIынум.
Зэпеуэр къызэзыгъэпэщахэм «ЕгъэджакIуэ нэхъыфI» щIыхь тхылъыр къыхуагъэфэщащ Ахъмэт Эльвирэ. Шурдым Миленэ илъэс куэд хъуауэ уэ-рэд жыIэным хуэзыгъасэ егъэджакIуэм зэрыжиIэмкIэ, къэпщытакIуэхэм телъыджэ ящыхъуащ хъыджэбз цIыкIум и макъыр.
ЧЫЛАР Аринэ.
